杨頀为修复拟岘台新建文昌阁作记。全文如下:府城东隅有拟岘台,宋嘉佑二年,太守裴公建。以台外山川似岘山,名之曰拟岘。同时作记者,则郡人曾文定公,此台与记之权舆也。台之外,其为山也,峰峦陂迤,傲祖续岵。其为水也,九泉癸辟,溪谷沟浍。其林木丛灌,其庶草蓄庑,其良田绣错,其云烟变态,其樯橹往来,可喜可愕,难状之景物,文定公一记皆发挥无遗而摹写尽致。后有作者,渺不可追已。嗣后,代有废兴。一修于政和间太守狄公;再修于景定间眉山家公;三修于嘉靖间贰守陈公;四修于康熙十八年太守陈公。以后,张公伯琮、朱公房,稍修葺之,皆名太守也。乾隆辛亥,予数游斯地,渐见欹斜漶漫矣。近年以来,欹斜者倾,漶漫者颓,楹桷朽败,几于荡然无存。前临川令擢永平太守秦君筠谷有功此邑,蒿目斯台而未遑从事也。大兴姜君,贤能久著。大吏保题知临川县事,送部引、见钦奉、俞旨再莅临川。懋懋摸模,瞿瞿休休,其振厉有为也。而民提提,而士蓁蓁,君尝三至斯台也。喟然而叹,慨然以兴。来谂于予曰,“台之废也久矣!”往而眺焉,汝水自梦港而来,东南数十里,浩瀚潆演,达于城隅。山自灵谷、英巨,连峰迭献,苍翠耸秀,环东南来之川,若迎若护,如在此台怀抱间。然后折入东北,过文昌桥,夹金石台,入于北河。东南为巽,文明之象,是以宋代贤达科名仕宦之盛,海内莫之与京。今县令将修而复焉。巽水来朝,当有神以主之。文昌实文明之宗,圣朝崇入中祀大典。谨建文昌阁于上,祀文帝、祈景佑而助地灵。若夫新修之台,高广皆逾旧制,窃欲觚棱崔巍,足为东隅之镇。材木取坚且钜,垂久远也;经费尽出县令,恐劳民伤财也。新任郡伯周公,正直仁明。县令秉承焉,不敢苟也。予曰,“不亦善乎甚矣!君之能佐郡伯以勤民也”。君乃庀材鸠工,两阅月而竣事。阁纵四丈,横如之,上下两层,共高三丈三尺,三面砖石为墙,各长三丈七尺,高一丈六尺五寸。检查旧籍,原台丈尺比较今台,十分而弱其一,旧屋朽坏,无可修理,改为空基,而客土积高,悉如其旧,惟新墙尽处开二门,通巡城之路。高甍巨悦,气象壮伟。又募人司锁钥、备扫除而筹其衣食。盖捐钱百二十万有奇。君将告之郡伯,而落成焉。问记于余。余考曾文定公记,城因大邱,隍因大溪,隅因客土。与《尔雅.释宫》,“阁,谓之台”注,积土四方。古今注城门,筑土谓之累土曰台。义皆从同。今客土之积高如故,而新筑之台基更增新焉。创也、而实修也,谓之复修,谁曰不宜。他日神来相止,山川英灵之气有时翕合。